Columbia Pictures

Columbia Pictures — амерыканская кампанія па вытворчасці і распаўсюджванні фільмаў, уваходзіць у склад Sony Pictures Motion Picture Group, падраздзялення Sony Pictures Entertainment, якое ў сваю чаргу з’яўляецца даччыной кампаніяй японскай карпарацыі Sony.

19 чэрвеня 1918 года браты Джэк і Гары Кон і іх дзелавы партнёр Джо Брандт заснавалі студыю пад назвай Cohn-Brandt-Cohn (CBC) Film Sales Corporation. Кампанія змяніла назву на Columbia Pictures 10 студзеня 1924 года, стала публічнай праз два гады і ў рэшце рэшт пачала выкарыстоўваць вобраз Калумбіі, жаночага ўвасаблення ЗША, у якасці свайго лагатыпа.

У першыя гады кампанія была малавядомай у Галівудзе, але паспяховае супрацоўніцтва з рэжысёрам Фрэнкам Капра прывяло да росту папулярнасці ў канцы 1920-х гадоў. У 1930-я гады галоўнымі зоркамі кампаніі былі Джын Артур і Кэры Грант. У 1940-х гадах Рыта Хейварт стала галоўнай зоркай студыі. Разалінд Расел, Глен Форд і Уільям Холдэн таксама атрымалі папулярнасць у Columbia Pictures.

У чэрвені 1982 года Columbia Pictures была набыта кампаніяй па вытворчасці напояў The Coca-Cola Company за 750 мільёнаў долараў. У 1989 годзе Columbia Pictures была прададзена гіганту электронікі Sony за 3,4 мільярда долараў. Штаб-кватэра студыі знаходзіцца ў будынку Ірвінга Тальберга у Калвер-Сіці, штат Каліфорнія, з 1990 года.

Columbia Pictures з’яўляецца адной з вядучых кінастудый у свеце. Як частка Sony Pictures Entertainment уваходзіць у склад Асацыяцыі кінакампаній.

Самыя камерцыйна паспяховыя франшызы кампаніі — гэта фільмы пра Чалавека-павука, Джэймса Бонда і Паляўнічых за прывідамі, а самым касавым фільмам студыі ў свеце з’яўляецца Чалавек-павук: Няма шляху дадому з касавымі зборамі ў 1,92 мільярда долараў.

 Спасылкі 
 Афіцыйны сайт Sony Pictures

Катэгорыя:Кінакампаніі ЗША